Diari Oficial de la Generalitat Valenciana


Sumari del DOGV 4953, del 24-02-2005 (2005/1339)

Informació pública del text resumit de tres resolucions per les quals s'acorda la inscripció al Registre de Fundacions de la Comunitat Valenciana, de Fundación Luis Giménez Lorente de la Comunidad Valenciana, Fundación Copuzol de la Comunidad Valenciana i Cooperación y Desarrollo de América Latina. Fundación de la Comunidad Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4953

Data del DOGV
:   24-02-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/1339


Data del document
:   04-02-2005

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * fundació
    * registre de documents

Informació pública del text resumit de tres resolucions per les quals s'acorda la inscripció al Registre de Fundacions de la Comunitat Valenciana, de Fundación Luis Giménez Lorente de la Comunidad Valenciana, Fundación Copuzol de la Comunidad Valenciana i Cooperación y Desarrollo de América Latina. Fundación de la Comunidad Valenciana. [2005/M1339]
  
En compliment del que disposa l'article 29.h) de la Llei 8/1998, de 9 de desembre, de la Generalitat Valenciana, de Fundacions de la Comunitat Valenciana, en què s'estableix com a funció específica del Protectorat donar publicitat a l'existència i activitats de les fundacions, s'indica el següent:
  
Primer
  
Per Resolució de data 14 de desembre de 2004, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Fundación Luis Giménez Lorente de la Comunitat Valenciana, i classificar-la de caràcter cultural. El seu domicili radicarà a València, Camí de Vera, s/n, Escola Superior de Geografia i Cartografia.
  
La Fundació té com a objecte l'estudi i investigació de fons cartobibliogràfics. Correspon al Patronat de la Fundació determinar el mode en què s'hauran de complir els fins enumerats en aquest article. Les prestacions de la Fundació s'atorgaran de forma no lucrativa. El desenvolupament de l'objecte de la Fundació s'efectuarà a través d'alguna de les formes següents d'actuació:
  
- Estudi dels fons cartobibliogràfics Luis Giménez Lorente pel públic en general i molt especialment per investigadors, estudiants, tècnics i professionals de la cartografia i l'enginyeria cartogràfica.
  
- Fomentar l'anàlisi, estudis, treballs i tesi sobre l'obra de Luis Giménez Lorente.
  
- Fomentar l'estudi, investigació i difusió de la ciència i en concret la cartografia i l'enginyeria cartogràfica.
  
- Organitzar exposicions dels fons cartobibliogràfics de la Fundació, així com promoure conferències per a donar a conéixer tals fons i la seua importància per a la cultura valenciana, així com adquirir i incrementar els fons cartogràfics.
  
Seran potencials beneficiaris de la Fundació, la universitat i altres ens culturals o científics interessats en els temes cartogràfics i persones físiques interessades en la ciència de la cartografia i de l'enginyeria cartogràfica. La Fundació atorgarà amb criteris d'imparcialitat, objectivitat i no-discriminació els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca a aquest efecte. Ningú no podrà al·legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.
  
Segon
  
Per Resolució de data 17 de gener de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana la Fundación Copuzol de la Comunidad Valenciana, i classificar-la de caràcter de foment de l'economia. El seu domicili radicarà a Puçol, Polígon Industrial SPI 1, parcel·la 2.
  
La Fundació té com a objecte el foment d'activitats encaminades a la promoció i millora de la població i mitjans rurals, en el marc de l'impuls a la igualtat efectiva entre hòmens i dones.
  
Els objectius que es proposa la Fundació són:
  
- El diàleg i la investigació sobre els problemes existents en l'àmbit rural, en els seus distints aspectes, i sobre les estratègies per aconseguir una major participació, desenvolupament i millora de vida de la població rural i el seu entorn.
  
- La formació i promoció per al desenvolupament d'activitats en els sectors agrícoles, ramader, forestal i de protecció de la naturalesa.
  
Per a aconseguir els esmentats objectius, la Fundació durà a terme tot tipus d'activitats:
  
- Activitats d'estudi i investigació: organització de debats i trobades amb participació d'estudiosos, professionals i experts en aquest àmbit.
  
- Activitats de formació: organització de conferències, jornades, congressos, sobre aspectes o problemes concrets relacionats amb el tema; organització de cursos i estratègies adequades per als fins previstos.
  
- Activitats de difusió: publicar i editar llibres o publicacions de qualsevol tipus amb caràcter periòdic o circumstancial sobre assumptes i qüestions relacionades amb els fins de la Fundació.
  
Així mateix, serà finalitat de la Fundació l'atenció d'altres activitats no citades expressament, que cooperen als fins fundacionals.
  
Seran beneficiaris totes les persones físiques o jurídiques que residisquen al medi rural i/o exercisquen activitats relacionades amb l'àmbit rural.
  
La determinació dels beneficiaris l'efectuarà el Patronat, amb criteris d'imparcialitat i no-discriminació.
  
Tercer
  
Per Resolució de data 24 de gener de 2005, del secretari autonòmic de Justícia i Interior de la Conselleria de Justícia i Administracions Públiques, es va acordar inscriure al Registre de Fundacions de la Comunitat Valenciana l'entitat denominada Cooperación y Desarrollo de América Latina Fundación de la Comunidad Valenciana, i classificar-la de caràcter de cooperació al desenvolupament. El seu domicili radicarà a Burjassot, carrer de Mariano Aser, 33, porta 20a.
  
La Fundació té com a objecte:
  
1. Treballar pel desenvolupament cientificotècnic, industrial, professional i laboral de països en via de desenvolupament, així com per la promoció integral dels col·lectius socials que hi viuen
  
2. Cooperar amb governs, institucions governamentals d'àmbit estatal, regional o local d'aqueixos països, així com amb institucions no governamentals, en la posada en marxa de programes que milloren condicions de vida i treball de les persones, i els ajuden a emancipar-se de tuteles, dependències i assistencialismes.
  
3. Cooperar amb institucions vinculades a la formació de quadres en general, i a l'univers educatiu en particular en qualsevol dels seus nivells (educació primària, secundària, formació professional i universitària), i dur a terme programes, actuacions i intercanvis, i la formació i qualificació de la població d'aquests països.
  
4. Realitzar qualsevol altra activitat complementària, accessòria, semblant o anàloga a les relacionades en aquest article i per tant relacionades amb els principis i objectius de la cooperació internacional per al desenvolupament. Correspondrà al Patronat de la Fundació determinar el mode en què s'hauran de complir els fins enumerats en aquest article, així com avaluar la conveniència o no de determinades actuacions per als fins de la Fundació.
  
El desenvolupament dels fins fundacionals es realitzarà a través de les activitats següents: l'execució de programes, de projectes d'ajuda i col·laboració, de jornades d'estudi i divulgació, de signatura de convenis de col·laboració, i totes aquelles que, en suma, permeten l'èxit dels fins fundacionals abans enumerats i siguen aprovades pel Patronat.
  
Són potencials beneficiaris de la Fundació els col·lectius genèrics de persones, grups socials, institucions, organitzacions i entitats diverses, siguen aquestes privades o públiques, amb què es duguen a terme accions i programes que s'orienten als fins enunciats en l'article precedent.
  
Ningú no podrà al·legar, davant de la Fundació, dret preferent a gaudir dels seus beneficis, ni imposar la seua atribució a persona o entitat determinada.
  
La Fundació atorgarà amb criteris d'imparcialitat, no-discriminació i objectivitat els seus beneficis a les persones o entitats que, reunint les condicions expressades anteriorment, estime el Patronat que són legítims creditors d'aquests, d'acord amb les bases, normes o regles que establisca.